Euroopan meriturvallisuusviraston perustamisesta annetun asetuksen (EY) N:o 1406/2002 muuttamisesta

PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Jäsenvaltioissa on tällä hetkellä yli 300 siviili- ja sotilasviranomaista, jotka vastaavat rannikkovartiotoimintojen suorittamisesta monilla eri aloilla, kuten meriturvallisuus, merenkulun turvatoimet, rajavalvonta, etsintä- ja pelastustoimet, kalastuksen valvonta, tullivalvonta, yleinen lainvalvonta ja ympäristönsuojelu. Useat EU:n virastot, erityisesti Frontex, Euroopan meriturvallisuusvirasto ja Euroopan kalastuksenvalvontavirasto, tukevat kansallisia viranomaisia näiden tehtävien suorittamisessa. Komissio sai vuonna 2014 päätökseen toteutettavuustutkimuksen, jossa tarkastellaan tarvetta parantaa rannikkovartiotoimintoja suorittavien kansallisten elinten ja virastojen välistä yhteistyötä ja koordinointia. Tutkimuksessa yksilöidään useita aloja, joilla yhteistyötä voitaisiin tiivistää. Niitä ovat erityisesti operatiivinen valvonta ja tietojen jakaminen, jotka luovat pohjan kaikille muille toiminnoille. Tarve lisätä rannikkovartiotoimintoja suorittavien viranomaisten välistä yhteistyötä ja koordinointia on sittemmin tunnustettu unionin merenkulkualan lainsäädännössä, neuvoston vuonna 2014 hyväksymässä Euroopan unionin merellisen turvallisuusstrategian toimintasuunnitelmassa ja komission vuonna 2015 hyväksymässä Euroopan muuttoliikeagendassa. Tämän eurooppalaista yhteistyötä rannikkovartiotoiminnoissa lujittavan lainsäädäntöehdotuksen tarkoituksena on parantaa asianomaisten EU:n virastojen välistä yhteistyötä ja koordinointia niiden toimintojen välisten synergioiden lisäämiseksi, jotta ne voisivat tarjota tehokkaampia ja taloudellisempia monialaisia palveluja rannikkovartioston tehtäviä suorittaville kansallisille viranomaisille. Tämä lainsäädäntöehdotus on osa komission ehdottamaa toimenpidekokonaisuutta EU:n ulkorajojen suojelun tehostamiseksi, mihin kuuluu rannikkovartiotoimintojen eurooppalainen yhteistyö. Paketti sisältää myös ehdotuksen neuvoston asetukseksi Euroopan raja- ja rannikkovartioviraston perustamisesta ja ehdotuksen Euroopan kalastuksenvalvontaviraston perustamisesta annetun asetuksen (EY) N:o 768/2005 muuttamiseksi. Tämän ehdotuksen sisältöä koskevat tarkistukset ovat samat kuin Euroopan rannikkovartiostojen yhteistyötä koskevat ehdotetut säännökset Euroopan raja- ja rannikkovartioviraston perustamista koskevassa asetusehdotuksessa ja ehdotetut muutokset neuvoston asetukseen (EY) N:o 768/2005.

•Johdonmukaisuus suhteessa tällä politiikan alalla voimassa oleviin politiikkaa koskeviin säännöksiin

Tämä ehdotus on johdonmukainen suhteessa vuoteen 2018 ulottuviin Euroopan meriliikennepolitiikan ja Euroopan meriturvallisuusviraston poliittisiin tavoitteisiin. Euroopan meriturvallisuusvirasto (EMSA) perustettiin varmistamaan korkeatasoinen, yhdenmukainen ja tehokas meriturvallisuus, merenkulun turvatoimet, ennaltaehkäisy ja alusten aiheuttaman saastumisen ehkäisy ja torjunta. Ehdotus on keskeisellä sijalla EMSAn toimenkuvassa, toimivaltuuksissa ja toiminnassa merenkulkuviranomaisten ja rannikkovartioston tehtäviä hoitavien laitosten kanssa.

•Johdonmukaisuus suhteessa unionin muuhun politiikkaan

Tämän aloitteen tavoitteena on parantaa rannikkovartiotoiminnan alalla tehtävää eurooppalaista yhteistyötä kehittämällä monialaista yhteistyötä Euroopan raja- ja rannikkovartioviraston, Euroopan meriturvallisuusviraston (EMSA) ja Euroopan kalastuksenvalvontaviraston (EFCA) kesken näiden virastojen välisten synergioiden parantamiseksi, jotta voidaan tarjota tehokkaampia ja taloudellisempia monialaisia palveluja rannikkovartioston tehtäviä hoitaville kansallisille viranomaisille.

Taustaongelma on, että rannikkovartioston tehtäviä, kuten rajavalvontaa, meriturvallisuutta ja merenkulun turvatoimia, etsintä- ja pelastustoimia, kalastuksen valvontaa, saastumisen torjuntaa jne., hoitaa tällä hetkellä yli 300 jäsenvaltioiden viranomaista, joiden toiminta ei ole aina hyvin koordinoitua edes kansallisella tasolla. Koska tällä ehdotuksella edistetään rannikkovartiotoimintaa suorittavien viranomaisten välistä yhteistyötä ja koordinointia, se on täysin johdonmukainen suhteessa unionin maahanmuuttoa, turvallisuutta, LIS-kalastusta sekä liikennettä ja liikkuvuutta koskeviin politiikkoihin.

EMSAn lisätehtävät ovat täysin sopusoinnussa Euroopan raja- ja rannikkovartioviraston ja EFCAn toimeksiantojen kanssa, ja ne auttavat myös näitä virastoja niiden velvollisuuksien ja tehtävien täyttämisessä. EMSAn ja Euroopan raja- ja rannikkovartioviraston sekä EMSAn ja EFCAn välillä on jo nyt olemassa kahdenvälisiä palvelutasosopimuksia merialan tietojen toimittamiseen liittyvissä palveluissa. Euroopan raja- ja rannikkovartioviraston kanssa on vaihdettu käytettävissä olevia tietoja huhtikuusta 2013 alkaen, ja EMSAsta lähetetään jatkuvasti tietoja Eurosuriin ja Euroopan raja- ja rannikkovartioviraston tilannekeskukseen. Vakiintuneita käytäntöjä on tarkoitus käyttää tietovirtojen parantamiseen.

Tämä lainsäädäntöehdotus ei vaikuta komission sitoumukseen mukauttaa EU:n erillisvirastojen perustamisasetukset erillisvirastoja koskevaan yhteiseen lähestymistapaan, kun näitä asetuksia tarkistetaan politiikkaan liittyvistä syistä.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

Ehdotus perustuu SEUT-sopimuksen 100 artiklan 2 kohtaan yhteisen meriliikennepolitiikan tavoitteiden toteuttamisessa tarvittavien säännösten vahvistamisesta.

•Toissijaisuusperiaate